**Popis aktivnosti:**

**Tena Duran**, učiteljica razredne nastave i naša alumna koja radi u OŠ Frana Krste Frankopana u Osijeku. Stručno se usavršavala u području Montessori pedagogije i muzikoterapije. Na Tjednu karijera održala je 6. svibnja 2024. predavanje za studente 1. godine Prijediplomskog sveučilišnog studija Ranog i predškolskog odgoja i obrazovanja na temu “*Vođena imaginacija i glazba”.* Više o radu Tene Duran možete saznati na mrežnoj stranici tenaduran.com

Studenti 3. godine Prijediplomskog sveučilišnog studija Ranog i predškolskog odgoja i obrazovanja na Tjednu karijere 6. svibnja 2024. imali su priliku čuti kako je izgledao profesionalni put naše alumne **Ana-Marije Kesegić** zaposlene u Dječjim vrtićima Osijek. Samim završetkom studija Ana-Marija dodatno se usavršavala na Institutu za waldorfsku pedagogiju o čemu je svoja iskustva podijelila sa studentima te su za kraj studenti imali priliku naučiti nekoliko prstovnih igara koje će im koristiti u budućem radu.

Povodom Tjedna karijere 7. svibnja 2024. studentima 1. godine Prijediplomskog sveučilišnog studija Ranog i predškolskog odgoja i obrazovanja predavanje je održala **Maja Đurđević**, naša alumna. Maja je odgojiteljica djece ranog i predškolskog uzrasta, certificirana edukatorica masaža beba prema principima International Association of Infant Massage, poduzetnica i uskoro edukatorica roditelja prema principima američkog udruženja “Pozitive Discipline”. Vlasnica je obrta Moj Balončić i više o njenom radu možete saznati na mrežnoj stranici mojbaloncic.hr

**Iva Mihaljević**, učiteljica razredne nastave i naša alumna koja radi u produženom boravku OŠ Retfala u Osijeku, stoga je studente 1. godine Integriranog prijediplomskog i diplomskog Učiteljskog studija povodom Tjedna karijere 7. svibnja 2024. upoznala s temom “*Usporedba rada razredne nastave s radom produženog boravka”*. Studenti su tijekom predavanja saznali različite specifičnosti rada učitelja razredne nastave u produženom boravku.

Mr. sc. **Jelena Červenjak Kmoniček**, prof. povijesti i hrvatskog jezika i književnosti i **Anita Čorak**, prof. matematike rade u OŠ Dobriša Cesarić u Osijeku. Na Fakultetu za odgojne i obrazovne znanosti povodom Tjedna karijera održale su 7. svibnja 2024. interaktivno predavanje na temu “*Odgoj za budućnost”*. Studentima su prikazale različite primjere dobre prakse o provedbi različitih vrsta projekata, projektnih dana i integrirane nastave.

**Sonja Koprivnjak**, učiteljica razredne nastave i naša alumna, održala je povodom Tjedna karijere 7. svibnja 2024. predavanje *„Spoj kreativnosti i razvoja: Senzomotorički poticaji kroz igru i darove“*. Tijekom predavanja predstavila je svoj obrt *„Blunana“* od same ideje do realizacije. Pokazala je neke od proizvoda koje obrt nudi, a posebno se osvrnula na svoj najprodavaniji proizvod “*Tihu knjigu”*, kojom već godinama pokušava svojim kupcima ukazati na važnost čitanja i slikovnica u razvoju djeteta. Pokazala je studentima kako Fakultet za odgojne i obrazovne znanosti, osim rada u razredu, otvara i brojna druga vrata i mogućnosti.

**Ana Škaro**, učiteljica razredne nastave, naša alumna i sveučilišna specijalistica dramske pedagogije, održala je predavanje povodom Tjedna karijere 7. svibnja 2024. na temu *“Dramski odgoj u razrednoj nastavi”* u kojemu je predstavila mogućnosti uporabe dramske igre i raznih dramskih vježbi te tehnika u nastavi. Tijekom predavanja predstavila je i projekte na kojima sudjeluje kao dramska pedagoginja te autorski didaktički set *“Dramčicu”*. Na kraju se osvrnula na važnu ulogu učitelja u stvaranju i kreiranju suvremene nastavne prakse.

Redovita profesorica umjetnosti u trajnom izboru **Mira Perić** sveučilišna je nastavnica Fakulteta za odgojne i obrazovne znanosti u Osijeku. Dobitnica je niza zahvalnica, nagrada i priznanja, a u svom radu kontinuirano promiče dramsku i lutkarsku pedagogiju u odgojno obrazovnom procesu. Na Tjednu karijera održala je 7. svibnja 2024. monodramu “*Blagoslov”* (psihobiografiju Ivane Brlić Mažuranić).

**Filip Petković**, sveučilišni magistar fizioterapije i doktorand na Fakultetu za odgojne i obrazovne znanosti, održao je povodom Tjedna karijere 7. svibnja 2024. predavanje 2. godini Prijediplomskog sveučilšnog studija Ranog i predškolskog odgoja i obrazovanja na temu *“Profesionalne bolesti”*. Filip je zaposlen u Centru za pružanje usluga u zajednici 'JA kao i TI' u Osijeku.

**Valentina Krstanović**, alumna i doktorandica na Fakultetu za odgojne i obrazovne znanosti, održala povodom Tjedna karijere 9. svibnja 2024. godine predavanje na temu *“Poduzetništvo i samozapošljavanje u odgojno-obrazovnom sustavu”*. Valentina Krstanović je učiteljica razredne nastave te vlasnica obrta za poduke u učenju pod nazivom “Supreme by Valentina Krstanović”.

**Andrijana Sili**, dipl. učiteljica, savjetnica, alumna i **Anita Drenjančević**, dipl. knjižničarka, savjetnica rade u OŠ Josipovac. Na Tjednu karijera studentima Fakulteta za odgojne i obrazovne znanosti održale su 9. svibnja 2024. predavanje na temu *“Partnerstvo učitelja i stručnog suradnika knjižničara u učionici”*. Prikazale su primjere suradnje učitelja i stručnog suradnika knjižničara u eTwinning projektima, redovnoj nastavi, izvannastavnim aktivnostima, skupovima, natječajima i drugim suradničkim aktivnostima.

**Adila Nišlić Topalčević,** magistra specijalne edukacije i rehabilitacije i Montessori odgojitelj koja radi u Centru za odgoj i obrazovanje Ivan Štark u Osijeku. Na Tjednu karijere 9. svibnja 2024. održala je radionicu “Višeosjetilna pričaonica” u kojoj su sudjelovali studenti 1. godine Prijediplomskog sveučilišnog studija Edukacijske rehabilitacije koji su kroz vlastito iskustvo i učešće osvijestili važnost senzoričkog podražaja i iskustva, posebno u radu s učenicima s teškoćama u razvoju. Ovakav način prezentiranja sadržaja je za učenike motivirajući te ih potiče na aktivno sudjelovanje i stvaranje.

**Katica Konstantinović,** učiteljica razredne nastave i mentorica iz OŠ Nikole Tesle Mirkovci. Na Tjednu karijere 10. svibnja 2024. održala je predavanje i radionicu za studente 4. godine Integriranog prijediplomskog i diplomskog Učiteljskog studija na kojoj je predstavila igre koje ona izrađuje za svoje učenike, a sa ciljem jednostavnijeg i bržeg usvajanja gradiva.